Uredba Komisije (ES) št. 69/2004

z dne 15. januarja 2004

o odobritvi odstopanja od nekaterih določb Direktive Sveta 1999/105/ES glede trženja gozdnega reprodukcijskega materiala, izhajajočih iz nekaterih izhodiščnih materialov

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 1999/105/ES z dne 22. decembra 1999 o trženju gozdnega reprodukcijskega materiala [1] in zlasti člena 6(7) Direktive,

ob upoštevanju naslednjega:

(1) V skladu z Direktivo 1999/105/ES bo gozdni reprodukcijski material, namenjen trženju, izhajal iz izhodiščnega materiala, ki izpolnjuje zahteve, določene v Prilogah k tej Direktivi.

(2) Gozdni reprodukcijski material, ki izhaja iz odobrenega izhodiščnega materiala, se lahko trži pod več kategorijami, vključno s "Kvalificiran".

(3) Določen izhodiščni materiali vrste, ki je Direktiva Sveta 66/401/EGS [2] prej ni zajemala, ki proizvaja gozdni reprodukcijski material, ki ne izpolnjuje vseh zahtev Direktive 1999/105/ES in ne more izpolniti teh zahtev v primernem roku zaradi dolgega življenjskega ciklusa.

(4) Da bi preprečili pomanjkanje izhodiščnega materiala, namenjenega proizvodnji reprodukcijskega materiala, je treba dovoliti odstopanja za omejeno obdobje in pod posebnimi pogoji.

(5) Ukrepi, predvideni s to uredbo, so skladni z mnenjem Stalnega odbora za semenski material za poljedelstvo, vrtnarstvo in gozdarstvo –

SPREJELA NASLEDNJO UREDBO:

Člen 1

1. Ta Uredba se uporablja za izhodiščni material Pinus pinaster Ait, ki izpolnjuje zahteve Direktive 1999/105/ES, z izjemo točke 1(c) Priloge IV navedene direktive.

2. Kjer reprodukcijski material izhaja iz izhodiščnega materiala vrste, navedene v odstavku 1, lahko države članice dovolijo trženje takega reprodukcijskega materiala pod kategorijo "Kvalificiran".

Za namen te uredbe se uporabljajo opredelitve pojmov "izhodiščni material", "reprodukcijski material", "kvalificiran" in "uradni organ", navedeni v členu 2 Direktive 1999/105/ES.

Člen 2

1. Države članice obvestijo Komisijo in druge države članice o vsakem izhodiščnem materialu, ki je bil odobren za proizvodnjo gozdnega reprodukcijskega materiala po tej uredbi.

2. Vpis v nacionalni seznam odobrenega izhodiščnega materiala iz člena 10 Direktive 1999/105/ES mora navajati, da izhodiščni material ne izpolnjuje vseh zahtev te direktive kot sledi iz "člena 6(7) Direktive 1999/105/ES".

3. Vpis v seznam Skupnosti odobrenega izhodiščnega materiala za proizvodnjo gozdnega reprodukcijskega materiala iz člena 11 Direktive 1999/105/ES mora navajati, da izhodiščni material ni izpolnil vseh zahtev te direktive kot sledi iz "člena 6(7) Direktive 1999/105/ES".

4. Vpis v glavno spričevalo iz prve alineje člena 12 Direktive 1999/105/ES mora navajati, da izhodiščni material ne izpolnjuje vseh zahtev te direktive kot sledi iz "člena 6(7) Direktive 1999/105/ES". Podrobne informacije so navedene v Prilogi k tej Uredbi.

Člen 3

Med trženjem gozdnega reprodukcijskega materiala iz izhodiščnega materiala, dovoljenega na podlagi člena 1, mora dobaviteljeva oznaka ali dokumenti, ki se zahtevajo na podlagi člena 14(1) Direktive 1999/105/ES navajati, da "Material izpolnjuje zahteve kot jih predvideva Uredba Komisije (ES) št. 69/2004".

Člen 4

Ta uredba začne veljati sedmi dan po objavi v Uradnem listu Evropske unije.

Poteče 15 let po začetku veljavnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. januarja 2004

Za Komisijo

David Byrne

Član Komisije

[1] UL L 11, 15.1.2000, str. 17.

[2] UL 125, 11.7.1966, str. 2326/66.

--------------------------------------------------

PRILOGA

Podatki, ki jih je treba navesti v izvirniku glavnega spričevala, kot je navedeno v Prilogi VIII dela B.

1. V odstavku 1(b) se navede besedilo "Člen 6(7) Direktive 1999/105/ES" in ustrezno ime izhodiščnega materiala.

2. V odstavku 6 se navede besedilo "Člen 6(7) Direktive 1999/105/ES" in registrski sklic.

3. V odstavku 20 se navede besedilo "Člen 6(7) Direktive 1999/105/ES".

--------------------------------------------------